সরেজমিনে জানা গেছে, বৃটিশ আমলে পিরোজপুরের রায়েরকাঠীর জমিদার রুদ্র নারায়ণ রায় চৌধুরী জনসাধারণের নিরাপদ পানির সুবিধার্থে ৮২ শতক জমির উপর পুকুরটি খনন করেন। তখন থেকেই স্থানীয়রা ও দূরদুরান্ত থেকে জনসাধারণ ওই পুকুর থেকে পানি সংগ্রহ করতেন। স্থানীয় জয়পুর গ্রামের বাসিন্দা প্রফুল্ল কুমার মালি (৮৪) বলেন, পুকুরটি আনুমানিক ৩শ’ বছরের পুরানো। আমি ছোট বেলা থেকে দেখে আসছি প্রতিদিন এই পুকুর থেকে শত-শত নারী-পুরুষ পানি সংগ্রহ করতেন। পুকুরের পবিত্রতা রক্ষার জন্য কেউ গোসল বা ধোয়ার কাজ করতেন না। কলেরা, ডায়েরিয়া, আমাশয়, জন্ডিসসহ প্রসুতি মায়েদের বিভিন্ন রোগ-ব্যাধি থেকে মুক্তি লাভের জন্য ভক্তি সহকারে মানুষ ওই পুকুরের পানি পান করতেন।